Document ID: 32010D0723

DEĊIŻJONI TAL-KUMMISSJONI
tas-26 ta’ Novembru 2010
li testendi l-perjodu ta’ validità tad-Deċiżjoni 2005/359/KE li tipprovdi deroga minn ċerti dispożizzjonijiet tad-Direttiva tal-Kunsill 2000/29/KE bir-rigward ta’ zkuk tal-ballut (Quercus L.) bil-qoxra magħhom, li joriġinaw mill-Istati Uniti
(notifikata bid-dokument numru C(2010) 8229)
(2010/723/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari l-Artikolu 15(1) tagħha,
Billi:
(1)
Skont id-Direttiva 2000/29/KE, iz-zkuk tal-ballut (Quercus L.) bil-qoxra magħhom (minn issa ’l quddiem: “iz-zkuk”), li joriġinaw mill-Istati Uniti, fil-prinċipju ma jistgħux jiddaħħlu fl-Unjoni minħabba r-riskju tal-introduzzjoni taċ-Ceratocystis fagacearum (Bretz) Hunt, li ddebbel is-siġar tal-ballut.
(2)
Id-Deċiżjoni tal-Kummissjoni 2005/359/KE (2) tawtorizza lill-Istati Membri jipprovdu derogi mill-Artikolu 5(1) tad-Direttiva 2000/29/KE u mit-tielet inċiż tal-Artikolu 13(1)(i) ta’ dik id-Direttiva fir-rigward tal-Anness IV(A)(I)(3) ta’ dik id-Direttiva fir-rigward ta’ zkuk li joriġinaw fl-Istati Uniti soġġetti għal kundizzjonijiet speċifiċi. Dik id-Deċiżjoni se tiskadi fil-31 ta’ Diċembru 2010.
(3)
Ladarba għadhom jgħoddu ċ-ċirkostanzi li jiġġustifikaw din l-awtorizzazzjoni u ma hemm l-ebda informazzjoni ġdida li tagħti lok għal reviżjoni tal-kundizzjonijiet speċifiċi, l-awtorizzazzjoni għandha tiġi estiża.
(4)
Abbażi tal-esperjenza miksuba bl-applikazzjoni tad-Deċiżjoni 2005/359/KE, huwa xieraq li l-awtorizzazzjoni tiġġedded għal 10 snin.
(5)
L-Istati Membri li jagħmlu użu mid-deroga għandhom jirrappurtaw lill-Kummissjoni u lill-Istati Membri l-oħra dwar it-tħaddim tagħha fuq bażi annwali, biex b’hekk il-Kumitat Permanenti dwar is-Saħħa tal-Pjanti jkun jista’ jirrevedi l-implimentazzjoni korretta ta’ din id-Deċiżjoni.
(6)
Id-Deċiżjoni 2005/359/KE għandha għaldaqstant tiġi emendata skont dan.
(7)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Fid-Deċiżjoni 2005/359/KE, l-Artikoli 10 u 11 qed jinbidlu b’dan li ġej:
“Artikolu 10
L-Istati Membri li għamlu użu mid-deroga pprovduta fl-Artikolu 1 għandhom jirrappurtaw lill-Kummissjoni u lill-Istati Membri l-oħra dwar it-tħaddim tagħha sat-30 ta’ Ġunju ta’ kull sena għall-perjodu ta’ qabel ta’ bejn l-1 ta’ Mejju u t-30 ta’ April.
Ir-rapport għandu jinkludi dettalji dwar kwantitajiet importati.
Artikolu 11
Id-Deċiżjoni għandha tiskadi fil-31 ta’ Diċembru 2020.”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-26 ta’ Novembru 2010.

Labels: 1
3
6
18
15